Document ID: 32000D0261

Απόφαση του Συμβουλίου
της 27ης Μαρτίου 2000
για τη βελτιωμένη ανταλλαγή πληροφοριών για την καταπολέμηση των παραποιημένων ταξιδιωτικών εγγράφων
(2000/261/ΔΕΥ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την Ευρωπαϊκή Ένωση, και ιδίως το άρθρο 34 παράγραφος 2 στοιχείο γ),
την πρωτοβουλία της Ομοσπονδιακής Δημοκρατίας της Γερμανίας(1),
τη γνώμη του Ευρωπαϊκού Κοινοβουλίου(2),
Εκτιμώντας τα ακόλουθα:
(1) Τα παραποιημένα ταξιδιωτικά έγγραφα έχουν αυξηθεί σε ανησυχητικό βαθμό.
(2) Ένα μηχανογραφημένο σύστημα αρχειοθέτησης και μετάδοσης εικόνας (FADO) έχει δημιουργηθεί με την κοινή δράση του Συμβουλίου της 3ης Δεκεμβρίου 1998(3).
(3) Η βελτιωμένη ανταλλαγή πληροφοριών για τα παραποιημένα ταξιδιωτικά έγγραφα θα επιτρέψει τον περιορισμό της παραποίησης εγγράφων και, έτσι, θα συμβάλει αποτελεσματικά στην καταπολέμηση του εγγλήματος και της παράνομης διακίνησης ανθρώπων.
(4) Η χρήση τυποποιημένης συλλογής πληροφοριών θα διευκολύνει και θα επιταχύνει τη διεξαγωγή ποινικών διώξεων.
(5) Η παρούσα απόφαση δεν θίγει την αρμοδιότητα των κρατών μελών σχετικά με την αναγνώριση των διαβατηρίων, ταξιδιωτικών εγγράφων, θεωρήσεων ή άλλων εγγράφων ταυτότητας,
ΑΠΟΦΑΣΙΖΕΙ:
Άρθρο 1
1. Προκειμένου να βελτιωθεί περαιτέρω η ανταλλαγή πληροφοριών μεταξύ των κρατών μελών σχετικά με τα πλαστά έγγραφα, χρησιμοποιείται σύστημα αναφοράς για την ανίχνευση των παραποιημένων ταξιδιωτικών εγγράφων. Σκοπός του συστήματος θα είναι:
α) να διευκολύνει τον εντοπισμό παραποιημένων ταξιδιωτικών εγγράφων κατά τον έλεγχο και
β) να αυξήσει την αποτελεσματικότητα της αναζήτησης κλαπέντων ταξιδιωτικών εγγράφων,
με ιδιαίτερη έμφαση στον αριθμό σειράς του ταξιδιωτικού εγγράφου.
2. Στις πληροφορίες που ανταλλάσσονται, δεν περιλαμβάνονται προσωπικά στοιχεία.
Άρθρο 2
1. Για τη διαβίβαση πληροφοριών σύμφωνα με το άρθρο 1, χρησιμοποιείται το τυποποιημένο έντυπο που περιλαμβάνεται στο παράρτημα Ι.
2. Η κεντρική μονάδα κάθε κράτους μέλους ανταλλάσσει πληροφορίες απευθείας και αμελλητί με την κεντρική μονάδα κάθε άλλου κράτους μέλους. Απευθύνει επίσης κοινοποίηση στη Γενική Γραμματεία του Συμβουλίου.
Άρθρο 3
1. Για την ομοιόμορφη συγκέντρωση των πληροφοριών που μπορεί να απαιτηθούν στο πλαίσιο μεταγενέστερων ποινικών διώξεων για παραποιημένα ταξιδιωτικά έγγραφα, τα κράτη μέλη χρησιμοποιούν, στο μέτρο του δυνατού, το ερωτηματολόγιο που περιέχεται στο παράρτημα ΙΙ.
2. Τα αναφερόμενα στην παράγραφο 1 δεδομένα που απαιτούνται για τις ποινικές διώξεις διαβιβάζονται σε άλλα κράτη μέλη σύμφωνα με την εθνική νομοθεσία και τις διεθνείς συμβάσεις.
Άρθρο 4
Η παρούσα απόφαση αρχίζει να ισχύει τρεις μήνες μετά τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Βρυξέλλες, 27 Μαρτίου 2000.

Labels: 12
7
11